《食后》
唐代·王绩

田家无所有，晚食遂为常。菜剪三秋绿，飧炊百日黄。

胡麻山麨样，楚豆野麋方。始暴松皮脯，新添杜若浆。

葛花消酒毒，萸蒂发羹香。鼓腹聊乘兴，宁知逢世昌。

作者简介：王绩(约590～644)，字无功，号东皋子，绛州龙门(今山西河津)人。隋末举孝廉，除秘书正字。不乐在朝，辞疾，复授扬州六合丞。时天下大乱，弃官还故乡。唐武德中，诏以前朝官待诏门下省。贞观初，以疾罢归河渚间，躬耕东皋，自号“东皋子”。性简傲，嗜酒，能饮五斗，自作《五斗先生传》 ，撰 《酒经》 、《酒谱》 。其诗近而不浅，质而不俗，真率疏放，有旷怀高致，直追魏晋高风。律体滥觞于六朝，而成型于隋唐之际，无功实为先声。